SKRIFTLIG FORESPØRGSEL E-2231/02

af Charles Tannock (PPE-DE) til Kommissionen

(23. juli 2002)

Om: Regler for tildeling og tilbagetrækning af statsstøtte med særlig henvisning til Mecklenburger Metallguss

I sit svar på skriftlig forespørgsel E-1253/02(1) redegjorde Kommissionen kort for de tilfælde, hvor det er tilladt medlemsstaterne at yde støtte til undsætning for og omstrukturering af virksomheder. Kommissionen anfører, at støtten ikke må føre til konkurrenceforvridning på markedet, og tilføjer, at omstruktureringen af den tyske virksomhed på daværende tidspunkt ikke blev ansat for at kunne skabe en uberettiget konkurrenceforvridning, samt at Kommissionen ikke var i besiddelse af oplysninger gående ud på, at Mecklenburger Metallguss havde modtaget anden form for støtte end det beløb, virksomheden havde fået tildelt i medfør af afgørelsen fra 1999.

Hvad angår klager over en afgørelse truffet af Kommissionen om tilladelse til at yde statsstøtte, bekræfter Kommissionen, at eventuelle interesserede parter skal klage over afgørelsen inden to måneder, samt at Kommissionen har beføjelse til at annullere sin egen afgørelse, hvis afgørelsen viser sig at være baseret på ukorrekte oplysninger, som Kommissionen modtog under proceduren, og som var afgørende for afgørelsen.

Kan Kommissionen kun annullere sin egen afgørelse, hvis ovennævnte er tilfældet, eller har den ret til at tage højde for eventuelle konkurrenceforvridninger som følge af tildelingen af den pågældende statsstøtte, selv om dens oprindelige godkendelse af statsstøtten var rimelig på daværende tidspunkt og baseret på korrekte oplysninger? Mener Kommissionen ikke selv, at den burde have en sådan beføjelse, hvis ovennævnte princip om, at støtten ikke må føre til konkurrenceforvridninger på markedet, skal håndhæves, og at der uden en sådan skønsret vil kunne opstå en reel konkurrenceforvridning, idet Kommissionen ikke er i stand til at vurdere, hvilken virkning dens godkendelse af statsstøtte på sigt vil kunne få på en bestemt økonomisk sektor? Mener Kommissionen, at klagefristen på to måneder er rimelig; meddeler den alle interesserede parter om sin afgørelse i forbindelse med offentliggørelsen heraf, og giver den eventuelle interesserede part, der ønsker at klage over en sådan afgørelse, adgang til alle de vigtigste relevante oplysninger, som Kommissionen var i besiddelse af, da den traf sin afgørelse?

Kan Kommissionen medgive, at senere opståede konkurrenceforvridninger, hvis disse ikke afhjælpes af Kommissionen, vil være i modstrid med traktatens bestemmelser og vil kunne gøres til genstand for en klage i henhold til artikel 232 i EF-traktaten, selv om en klage over en afgørelse truffet af Kommissionen skal indgives inden to måneder i henhold til artikel 230 i EF-traktaten?

(1) EFT C 92 E af 17.4.2003, s. 43.

Svar afgivet på Kommissionens vegne af Mario Monti

(16. september 2002)

Ifølge Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93(1) er der tre måder, hvorpå en beslutning om godkendelse af en individuel støtteforanstaltning kan ændres:

i) hvis beslutningen er baseret på ukorrekte oplysninger, som er fremlagt under proceduren, og som har været afgørende for beslutningen, kan den oprindelige beslutning tilbagekaldes,

ii) i tilfælde af misbrug af støtte, dvs. støttemodtager anvender støtten i strid med en tidligere beslutning truffet af Kommissionen, kan denne indlede en formel undersøgelsesprocedure,

iii) klage over Kommissionens beslutning kan indbringes for Førsteinstansretten og Domstolen inden for en frist på to måneder efter offentliggørelsen af støtten.

Hvis Kommissionen nærer alvorlig tvivl med hensyn til, hvorvidt beslutninger om ikke at gøre indsigelse, positive beslutninger eller betingede beslutninger vedrørende individuel støtte er overholdt, kan den foretage kontrol på stedet.

Fristen på 2 måneder for at anke Kommissionens beslutning, der starter ved offentliggørelsen i De Europæiske Fællesskabers Tidende, er fastsat i EF-traktaten.

Kommissionen offentliggør beslutninger om statsstøtte til et bredt publikum. Et sammenfattende informationsark offentliggøres i De Europæiske Fællesskabers Tidende, hvor der henvises til beslutningens fulde ordlyd, som derefter kan findes på Internettet. Hvis Kommissionen har iværksat den formelle undersøgelsesprocedure, modtager alle tredjeparter, der har fremsendt bemærkninger vedrørende beslutningen om at indlede proceduren en kopi af den endelige beslutning. De endelige beslutninger offentliggøres i deres helhed i De Europæiske Fællesskabers Tidende. Alle oplysninger findes endvidere på Generaldirektoratet for Konkurrences hjemmeside. Endelig udsendes der pressemeddelelser om de vigtigste beslutninger. I 2001 blev der udsendt 87 pressemeddelelser vedrørende statsstøtte.

Alle interesserede parter kan desuden underrette Kommissionen om eventuel ulovlig støtte eller eventuel misbrug af støtte. Hvis Kommissionen træffer beslutning i en sag vedrørende et spørgsmål, hvor der er fremsendt oplysninger, vil den interesserede part modtage en kopi af den pågældende beslutning.

Alle relevante væsentlige oplysninger, der danner grundlag for Kommissionens vurdering, nævnes i Kommissionens beslutning, som foreskrevet i artikel 253 i EF-traktaten og artikel 6, stk. 1, og i Rådets forordning (EF) nr. 659/1999.

Der kan ikke indledes en procedure vedrørende undladelse af at handle i henhold til EF-traktatens artikel 232 i forbindelse med en individuel støtte, hvis markedsforvridningen først sker på et senere tidspunkt.

(1) EFT L 83 af 27.3.1999.